Komisjoni otsus,

6. detsember 1995,

millega muudetakse komisjoni otsuseid 92/160/EMÜ ja 93/197/EMÜ seoses Egiptuse piirkondadeks jaotamisega registreeritud hobuste impordiks

(EMPs kohaldatav tekst)

(95/536/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 26. juuni 1990. aasta direktiivi 90/426/EMÜ hobuslaste liikumist ja kolmandatest riikidest importimist reguleerivate loomatervishoiunõuete kohta, [1] viimati muudetud Austria, Soome ja Rootsi ühinemisaktiga, eriti selle artikli 13 lõiget 2, artikli 15 punkti a ja artiklit 16,

ning arvestades, et:

komisjoni otsusega 92/160/EMÜ, [2] viimati muudetud otsusega 92/161/EMÜ, [3] kehtestatakse teatavate kolmandate riikide piirkondadeks jaotamine hobuslaste impordiks; registreeritud hobuste Egiptusest ühendusse toomine piirdub selliste registreeritud hobuste tagasitoomisega, kes on ajutiselt eksporditud Kairo piirkonda, ning registreeritud hobuste ajutise impordiga nimetatud piirkonnast;

ühenduse veterinaarkontrolli tulemusena on ilmnenud, et loomade tervislik seisund Egiptuses hobuslaste haiguste osas on hästi struktureeritud ja organiseeritud veterinaarteenistuse rahuldava kontrolli all;

Egiptus on üle kuue kuu olnud vaba kargtaudist, malleusest ja vesikulaarsest stomatiidist ning seal ei ole kunagi esinenud hobuste venetsueela entsefalomüeliiti ja selle haiguse vastu ei vaktsineerita;

hobuste aafrika katku ei ole Egiptuses esinenud üle 30 aasta ning vaktsineerimine selle haiguse vastu, mida kasutati lõunapoolsetes Assuani, Quena ja Sohaqi kubernerkondades hobuslaste populatsiooni teatava osa puhul kuni aastani 1994, lõpetati rohkem kui aasta tagasi;

Egiptuse veterinaarasutused tagavad, et 24 tunni jooksul teatatakse komisjonile ja liikmesriikidele telefaksi, telegrammi või teleksi teel kõikidest kinnitust saanud hobuslaste nakkushaigusest, mis on nimetatud direktiivi 90/426/EMÜ A lisas, ning kõikidest muudatustest hobuslaste vaktsineerimis- või impordipõhimõtetes;

Egiptuse veterinaarasutused on esitanud teatavad tagatised hobuslaste liikumise kontrolli osas määratletud piirkonda ning seroloogiline uuring on edukalt läbi viidud; seega on täidetud direktiivi 90/426/EMÜ artikli 5 ja artikli 13 lõike 2 nõuded;

loomatervishoiunõudeid tuleb kohandada vastavalt loomade tervislikule seisundile asjaomases kolmandas riigis; käesoleval juhul käsitletakse üksnes registreeritud hobuseid;

komisjoni otsuseid 92/160/EMÜ ja 93/197/EMÜ [4] tuleb vastavalt muuta;

käesoleva otsusega ettenähtud meetmed on kooskõlas alalise veterinaarkomitee arvamusega,

ON VASTU VÕTNUD KÄESOLEVA OTSUSE:

Artikkel 1

Otsuse 92/160/EMÜ lisas asendatakse sõnad "Egiptus [5] Kairo piirkond" järgmisega:

"Egiptus

Kubernerkonnad: Aleksandria, Beheira, Kafr El Sheikh, Damietta, Dakahlia, Port-Said, Sharkia, Gharbia, Menoufia, Kalioubia, Ishmailia, Põhja-Siinai, Lõuna-Siinai, Kairo (Suur-Kairo ala, sh Giza linn), Suez, Marsa-Martrouh, Fayoum, Giza ja Beni Suef."

.

Artikkel 2

Otsust 93/197/EMÜ muudetakse järgmiselt.

1. I lisas lisatakse sõna "Egiptus (1) (2)" vastavalt tähestikulisele järjekorrale E rühma kolmandate riikide loetellu.

2. II lisas lisatakse sõna "Egiptus" vastavalt tähestikulisele järjekorrale veterinaarsertifikaadi E näidise pealkirja ning seega ka nende kolmandate riikide loetellu, millest on lubatud ühendusse importida registreeritud hobuseid.

Artikkel 3

Käesolev otsus on adresseeritud liikmesriikidele.

Brüssel, 6. detsember 1995

Komisjoni nimel

komisjoni liige

Franz Fischler

[1] EÜT L 224, 18.8.1990, lk 42.

[2] EÜT L 71, 18.3.1992, lk 27.

[3] EÜT L 71, 18.3.1992, lk 29.

[4] EÜT L 86, 6.4.1993, lk 16.

[5] EÜT L 71, 18.3.1992, lk 27.

--------------------------------------------------